Συντεταγμένες: 37°26′51″N 25°23′31″E﻿ / ﻿37.44750°N 25.39194°E﻿ / 37.44750; 25.39194

Η **Παναγία Τουρλιανή** είναι το σημαντικότερο μοναστήρι της Μυκόνου και η πολιούχος του νησιού. Βρίσκεται στην Άνω Μερά Μυκόνου σε απόσταση επτά χιλιομέτρων από τη Χώρα της Μυκόνου.

Περιγραφή
---------

Κατά την παράδοση το Μοναστήρι της Παναγίας Τουρλιανής κτίστηκε από φυγάδες Μοναχούς της Αρχόντισσας Πάρου, που ζήτησαν άσυλο στο νησί της Μυκόνου. Οι Μοναχοί κατέφυγαν στο άνω μέρος του νησιού, στον μικρό ναό της Παναγίας, όπου υπηρετούσε η Μοναχή Τούρλη.

Το εσωτερικό του καθολικού της μονής Παναγίας Τουρλιανής
Σύμφωνα με μία άλλη εκδοχή το όνομα του μοναστηριού οφείλεται στο γεγονός ότι η θαυματουργή εικόνα της Παναγίας βρέθηκε στη θαλάσσια περιοχή *Τούρλος* έξω από τη Χώρα της Μυκόνου.Η θαυματουργή εικόνα της Παναγίας θεωρείται ότι είναι έργο του Ευαγγελιστή Λουκά. Ανήκει στη Ιερά Μητρόπολη Σύρου.

Το μοναστήρι της Παναγιάς της Τουρλιανής ιδρύθηκε το 1542 εκεί όπου παλιότερα υπήρχε μία εκκλησία των Εισοδίων της Παναγίας. Στα 1757 – 1767 έγινε ανακαίνιση της μονής από τον ιερομόναχο Ιγνάτιο Μπάσουλα και απέκτησε έτσι τη σημερινή της μορφή. Η μονή είναι αφιερωμένη στην Κοίμηση της Θεοτόκου.

Τον Δεκαπενταύγουστο γίνεται μεγάλο πανηγύρι στη μονή. Στις 23 Αυγούστου (Απόδοση της Κοιμήσεως της Θεοτόκου) είναι η κύρια γιορτή του μοναστηριού. Η εικόνα της Παναγίας Τουρλιανής μεταφέρεται με λιτανεία κάθε πρώτη Κυριακή της Σαρακοστής στην Χώρα, σε έναν από τους τρεις ενοριακούς ναούς της Χώρας (Μεγάλη Παναγιά, Πανάχραντος, Αγία Κυριακή), όπου παραμένει μέχρι το Σάββατο του Λαζάρου.

Το καθολικό της μονής είναι τρίκλιτος σταυροειδής βυζαντινός ναός με τρούλο και διαθέτει ένα πανύψηλο μαρμάρινο κωδωνοστάσιο. Το κεντρικό κλίτος του καθολικού είναι αφιερωμένο στην Κοίμηση της Θεοτόκου, το αριστερό κλίτος είναι αφιερωμένο στο Γενέσιο της Θεοτόκου και το δεξιό κλίτος στον Άγιο Ιγνάτιο τον Θεοφόρο. Το καθολικό της μονής διαθέτει ένα επιβλητικό επιχρυσωμένο ξυλόγλυπτο τέμπλο σε στυλ μπαρόκ, το οποίο φιλοτεχνήθηκε και κατασκευάστηκε το 1775 από καλλιτέχνες της Φλωρεντίας. Το τέμπλο έχει μήκος 10,20 μέτρα και καλύπτει και τα τρία κλίτη του ναού. Οι εικόνες του τέμπλου έγιναν από τον αγιογράφο Ιωάννη τον εκ Κερκύρας.

Στην μονή λειτουργεί εκκλησιαστικό μουσείο.Στα εκθέματα περιλαμβάνονται εικόνες, χρυσοκέντητοι επιτάφιοι, αλλά και οι πρώτες καμπάνες της Μονής.

Στις αρχές του 20ου αιώνα το μοναστήρι λειτούργησε ως γηροκομείο και αργότερα ως ορφανοτροφείο. Με δωρεάν παραχώρηση οικοπέδων του μοναστηριού δημιουργήθηκαν νηπιαγωγείο, δημοτικό σχολείο, πλατεία και πνευματικό κέντρο.

Παραπομπές
----------

1. 1 2 3 4  «Άνω Μερά : Μύκονος». *mykonos.gr*. Ανακτήθηκε στις 16 Οκτωβρίου 2022.
2. 1 2 3 4  «ΑΝΩ ΜΕΡΑ». *www.anomeramykonou.gr*. Ανακτήθηκε στις 16 Οκτωβρίου 2022.
3. ↑  «Ορθόδοξος Συναξαριστής :: Σύναξη της Παναγίας της Τουρλιανής στην Μύκονο». *www.saint.gr*. Ανακτήθηκε στις 16 Οκτωβρίου 2022.
4. 1 2  «Παναγία Τουρλιανή - Μύκονος». *Terrabook*. Ανακτήθηκε στις 16 Οκτωβρίου 2022.
5. ↑  «Αποστολική Διακονία της Εκκλησίας της Ελλάδος». *apostoliki-diakonia.gr*. Ανακτήθηκε στις 16 Οκτωβρίου 2022.
6. ↑  «Το Μοναστήρι της Παναγιάς της Τουρλιανής - e-mykonos - Portal of Mykonos Island». 6 Νοεμβρίου 2017. Ανακτήθηκε στις 16 Οκτωβρίου 2022. [*νεκρός σύνδεσμος*]
7. 1 2 3  «ΙΕΡΑ ΜΟΝΗ ΠΑΝΑΓΙΑΣ ΤΟΥΡΛΙΑΝΗΣ - ΜΥΚΟΝΟΣ». *Μοναστήρια της Ελλάδος*. 20 Ιουνίου 2014. Ανακτήθηκε στις 16 Οκτωβρίου 2022.
8. ↑  GreekiSlands24. «Μοναστήρι της Παναγίας Τουρλιανής». *greekislands24.com*. Ανακτήθηκε στις 16 Οκτωβρίου 2022.

Πηγές
-----

*Η αρχική έκδοση του παρόντος λήμματος βασίστηκε σε κείμενο δημοσιευμένο από την Αποστολική Διακονία της Εκκλησίας της Ελλάδος. Δημοσιεύεται στη Βικιπαίδεια κατόπιν άδειας.*

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 252640595

 |

 |